AREA 10

Areaverslag:

Kaalvoet Dapperheid: Wees dapper, skop die skoene uit. Voel die vaste aarde onder jou. Pluk die dorings wat jou steek uit en gooi dit oor jou skouer. Elke doring, elke kaalvoet – is ‘n pad vorentoe vol beloftes, kreatiwiteit, geloof, vriendinne en lekker koek en tee.

Hier in Area 10 word gedien

Ons bak n brou en soms moet ons gate grou

Om ons flops vir manlief weg te steek.

(maar as ek die manne se kondisie sien, word daar maar min gate gegrou.)

Area 10 is klein, maar getryn. Ons lede wissel van 4 tot 18. Alhoewel min in getal, woeker almal om artikels betyds klaar te maak of om dit glad nie klaar te kry nie. Ons bestaan uit 4 takke: Reddersburg, Jagersfontein. Luckhoff en Koffiefontein.

Hier is ‘n kort oorsig oor ons werksaamhede:

Reddersburg (1927) – 4 lede.

Dit is die pannekoektak. Pannekoek word op gereelde basis gebak om fondse aan te vul.

Kinders is baie belangrik vir hierdie tak. ‘n Arbeidsterapeut gee wenke om kleuters te stimuleer. Klei, papier, gom, ens word beskikbaar gestel.

Oefening neem sy regmatige plek in deur ‘n program van Dr Melody de Jager (Seniors in Aksie) wat saamgestel is deur Solidariteit. So word die brein, senuwees en spiere ontwikkel en gestimuleer.

Gaan kyk gerus na die artikels – vol in getal.

Jagersfontein (1934) – 18 lede

Kaalvoet Dapperheid is vir hierdie tak baie lekker – hulle spring almal in om dinge aan die gang te kry – met of sonder skoene. Sweetie pies word gedemonstreer, daar word artikels vir die skou gemaak. Cilia Botha leer die dames om te hekel en macramé-blare word gemaak en geoefen. Hulle pak hul tas en piekniekmandjies met hoede op die kop en geniet elke vergadering.

Luckhoff (1930) – (18)

Lekker eet is sinoniem met Luckhoff se vergaderings. Outydse resepte word gewys en uitgestal en kort en maklike resepte word gedeel. Voëlvoerders word van leë toiletrolletjies en saadjie gemaak terwyl hulle leer om tafel mooi te dek. Dr John Strydom van Orania gee raad oor winterverkoues en watter voedselsoorte om meer te eet. ‘n Ope vergadering word gehou waar borskanker o.a. bespreeek word. Bra’s word gevra vir kankerpasiënte. Ek besoek die tak en ‘n lekker kreatiewe verrassingspakkie word uitgedeel om ‘n skinkbord mee te dek. Hul laaste vergadering word gebruik om kersversierings te maak en die Secret Santas word bekendgemaak. Voorwaar ‘n tak om op trots te wees.

Koffiefontein (1943) – 7 lede

Hier aan die onderkant van die Wes-Vrystaat staan Koffiefontein elke keer op net sodra die laaste boompie wil omval. A.g.v. die sluiting van die myn, wissel die ledegetal met elke vergadering, maar ons stoom voort. Mev Annette Grobbelaar berei vir ons ‘n glutenvrye ete voor. Gluten is dikwels die oorsaak van diabetes, depressie, dermkanaalprobleme en vele ander kwale. Suster Mary-Ann le Roux praat oor die verandering van moesies en hoe om op te tree.

Kreatiwiteit: rommelpapier word gebruik om tafel te dek, die brein word gestimuleer deur raaisels en breinspeletjies te speel. Daryn Scholtz vertel ons hoe om in ‘n Mall te loop deur aandag te gee aan ander se gedrag/vervolging. Loop altyd naby ‘n winkel se deur indien daar dalk gevaar dreig. Ons afsluiting word gehou om die swembad by Danieka Oosthuizen se huis. Vrouens en kinders swem terwyl die mans die rugbytoets kyk. ‘n Heerlike braai en slaai vind plaas.

Dankie aan elke tak vir hul verslae en idees wat ander takke weer kan gebruik.

Ek sluit af: Baie dankie vir die geleentheid om area 10 aan julle voor te stel. Vir solank as wat ons kan, sal ons dien, bak en brou en gate grou.

Dankie Area 11 vir ‘n besonderse dag. Alles was puik, goed georganiseer en sommer net GOED.

Klop julself op die skouer, neem ‘n glasie wyn, skop jul skoene uit en wees trots. Ons is.